PTA-tiere tydelik na JHB-dieretuin geskuifFoto: Pretoria-dieretuin Twee tiere van die Pretoria-dieretuin is na die Johannesburgse dieretuin geskuif terwyl daar opknappingswerk aan hul kamp gedoen word. “Ons wit tier, Winston, en sy maat, Leia, sal vir die volgende ses tot nege maande die Johannesburgse dieretuin hul nuwe tuiste noem,” het Angeline Schwan, ŉ woordvoerder van die Pretoria-dieretuin, Maandag in ŉ verklaring gesê. “Besoekers hoef egter nie bekommerd te wees dat hulle nie tiere hier gaan sien nie, ons derde tier, Lolo, is nog hier en kan deur die publiek besigtig word.” Sy het gesê die leeus en tiere se kampe word vandeesmaand opgeknap. Die leeus sal later in April of vroeg in Mei na die Leeupark tussen Pretoria en Johannesburg geskuif word. Volgens Schwan behels die opknappingswerk die vervanging van heinings, groter swempoele in die kampe, en die diere se oornaghokke word groter en meer modern gemaak. Die kampe vir die leeus en tiere is in die 1960’s opgerig.